Klokken 05.41 ble månen helt formørket, og dette varte til klokken 06.44. Nå begynner månen å bli gradvis synlig igjen.

Månen ble berørt av jordskyggen klokken 04.34. Den vil være helt fri fra skyggen klokken 08.48.

I Kristiansand, Bergen og Trondheim kunne man se den karakteristiske rødfargen. Fordi månen er ekstra nærme jorden, blir dette også kalt «Superblodmåne».

SETT FRA BERGEN: Månen sett fra Bergen mandag morgen. Foto: Sindre Skrede / NRK

I Oslo har det vært noe skyet vær, men at månen ble formørket, kunne man likevel se i 05-tiden.

SYNLIG FORMØRKELSE: Månen sett fra Torshov mandag morgen. Foto: Arild Sandsvik / NRK

– Jeg synes dette er utrolig fascinerende. At det noen ganger er skyer, er vi vant til. Da går vi og ser bilder på skjerm i stedet, smiler en fornøyd leder i Norsk Astronomisk Selskap, Tor Einar Aslesen.

Fra Torshov i Oslo så han at månen kom inn i jordens skygge, men da var det så overskyet at han ikke fikk se den spesielle rødfargen.

Der det var klarvær kunne de fremmøtte se formørkelsen og den spesielle rødfargen.

I skyggen av jorden

Fenomenet er noe astronomene har visst skulle skje i flere hundre år, og det kan bli et minne for livet.

Det som skjer er at månen kommer inn i skyggen jorden kaster ut i verdensrommet.

Fra månen vil en helt svart jord se ut som den har en skinnende, rød ring langs kanten. Det er dette røde lyset som gjør det mulig for oss å se månen under formørkelsen.

Lenge å vente til neste gang

Måneformørkelser er egentlig ikke sjeldne fenomener, men denne er spesiell for oss.

DETTE ER FASENE: Månen går først inn i halvskyggen fra jorden før den går inn i helskyggen. Når den er delvis inne i helskyggen, så vil det se ut som om månen gradvis blir spist opp av noe mørkt. Foto: Himmelkalenderen.com

Den neste formørkelsen som er godt synlig i Fastlands-Norge kommer først om litt under ti år. Den skjer 31. desember 2028, altså nyttårsaften. Den vil også være synlig over hele landet, men vil være litt nær horisonten.

Den neste etter det, vil komme rundt midnatt 20. desember 2029. Den vil være helt perfekt, med månen høyt oppe.

SOLA FORSVINNER PÅ MÅNEN: Skyggen fra jorden er delt opp i hel- og halvskygge. Det er fordi solen ikke er en punktkilde, men et utstrakt objekt. Foto: NRK

Det kommer også en formørkelse i 2025, men da vil den totale fasen være i gang når månen dukker opp over horisonten.

Det som var spesielt mandag morgen var at månen er nærmere jorden enn vanlig. Det betyr at den er litt større enn normalt, men det er så liten forskjell at det nesten ikke er mulig å se.

Les mer: Supermåneformørkelse i morgen tidlig

Vet ikke hvordan den vil se ut

Ingen måneformørkelser er like. Grunnen til det er blant annet jordens atmosfære. Det lille lyset som når fram til månen har gått gjennom tykke lag av luft der det også er støv og forurensing.

Det blå og grønne lyset fra solen blir spredd under møtet med gassene og partiklene i luften og når ikke fram til månen.

Hvor mye støv og annet det er i luften vil være med på bestemme hvordan månen vil se ut. Den kan være mørk rustrød, lysere oransje eller hva som helst imellom.